সাগর দত্ত হাসপাতালের উন্নয়নে পাঠানো কুণাল ঘোষের পঞ্চাশ লক্ষ টাকার ৫ বছরের সুদ কোথায় গেল? হাসপাতালের দিকে প্রশ্ন রাখল কলকাতা হাইকোর্ট। বিচারপতি তপোব্রত চক্রবর্তী রাজ্য সরকার এবং কলকাতা পুরনিগমকে এ ব্যাপারে আইন অনুযায়ী পদক্ষেপ করার নির্দেশ দিয়েছেন। 
তৃণমূলের বহিষ্কৃত প্রাক্তন সাংসদ কুণাল ঘোষ হাইকোর্টে একটি মামলা করেন। সাংসদ কোটায় তিনি সাগর দত্ত মেডিকেল কলেজের উন্নয়নের জন্য ৫০ লক্ষ দিয়েছিলেন। হাসপাতাল সেই টাকা খরচ করেনি। সেই টাকা যেন কেন্দ্রীয় সরকারের কাছে ফেরত পাঠানো হয়, আদালতের কাছে আর্জি জানান কুণাল।
সোমবার মামলাটি শুনানির জন্য বিচারপতি তপোব্রত চক্রবর্তীর এজলাসে উঠলে কুনালের আইনজীবী বলেন, সাংসদ এলাকা উন্নয়ন তহবিলের কোটায় (এমপি ল্যাডের টাকা) পাওয়া অর্থের মধ্যে ৫০ লক্ষ টাকা সাগর দত্ত মেডিকেল কলেজের উন্নয়নের জন্য দেন তাঁর মক্কেল।

এই বিষয়ে অন্যান্য খবর

তৃণমূল নেতারা পারেননি, করে দেখালেন কুণাল! দলের সঙ্গে দূরত্ব কি কমল
সাংসদ হিসেবে শেষ দিনে বড় বার্তা কুণালের, ফেসবুক লাইভে লক্ষ্য মমতা


সেই টাকা কেন্দ্রীয় সরকারের মাধ্যমে কলকাতা পুরনিগমের কাছে পৌঁছয়। নিয়ম অনুযায়ী, কলকাতা পুরনিগম সেই টাকা হাসপাতালকে পাঠায়। কিন্তু পাঁচ বছর আগে পাঠানো সেই টাকা হাসপাতাল খরচ করেনি। তাই টাকাটা ফেরত পাঠানো হোক কেন্দ্রের কাছে। 
এদিকে কলকাতা পুরনিগমের আইনজীবী আদালতে জানান, সাগর দত্ত হাসপাতাল ৫০ লক্ষ টাকা পুরনিগমে ফেরত পাঠিয়েছে। কিন্তু সেই টাকার পাঁচ বছরের সুদ ফেরত দেয়নি। এই নিয়ে কুণাল রাজ্য সরকার এবং হাসপাতালকে চলতি বছরের ২৬ এপ্রিল সুদ চেয়ে চিঠি লিখলেও কোনও উত্তর আসেনি। 
তখন রাজ্য সরকারও জানায়, তারাও সুদ ফেরত চেয়ে হাসপাতালকে চিঠি দিয়েছেন। আদালত তখন প্রশ্ন তোলে, ওই পাঁচ বছরের সুদ কোথায় গেল?
তবে কুণাল ঘোষ যেহেতু আর সাংসদ নেই, তাই কুনালের মামলাটি খারিজ করে দেয় আদালত। কিন্তু পুরনিগম এবং রাজ্যকে আইন অনুযায়ী পদক্ষেপ করার নির্দেশ দিয়েছেন বিচারপতি।